作者:虞世南
標題:相和歌辭：從軍行二首
內容:塗山烽候驚，弭節度龍城。冀馬樓蘭將，燕犀上穀兵。劍寒花不落，弓曉月逾明。凜凜嚴霜節，冰壯黃河絕。蔽日卷徵蓬，浮天散飛雪。全兵值月滿，精騎乘膠折。結髮早驅馳，辛苦事旌麾。馬凍重關冷，輪摧九折危。獨有西山將，年年屬數奇。爟火發金微，連營出武威。孤城寒雲起，絕陣虜塵飛。俠客吸龍劍，惡少縵胡衣。朝摩骨都壘，夜解穀蠡圍。蕭關遠無極，蒲海廣難依。沙磴離旌斷，晴川候馬歸。交河梁已畢，燕山旆欲飛。方知萬裡相，侯服有光輝。